ทีเอ็มบีขายเบี้ยให้เป็นมรดก
ทีเอ็มบี ขายเบี้ยคุ้มครองยาว จับกลุ่มพ่อแม่ส่งมรดกให้ลูก
27 พ.ค. 2559

ทีเอ็มบี ขายเบี้ยคุ้มครองยาว จับกลุ่มพ่อแม่ส่งมรดกให้ลูก
น.ส.มิ่งขวัญ พัฒนวงศ์ หัวหน้าเจ้าหน้าที่บริหารส่งเสริมการตลาดลูกค้าบุคคล ธนาคารทหารไทย หรือทีเอ็มบี เปิดเผยว่า ทีเอ็มบีได้เปิดตัวแบบประกันคุ้มครองชีวิตใหม่ “ประกันชีวิต ไลฟ์ โพรเทคชั่น 99/9” ที่ชำระเบี้ย 9 ปี แต่คุ้มครองชีวิตยาวนานตลอดชีพหรือจนถึงอายุ 99 ปี โดยสิ้นปีนี้ตั้งเป้าทำเบี้ยให้ได้ 130 ล้านบาท ขายผ่านสาขาทีเอ็มบีทั่วประเทศ
ทั้งนี้ เริ่มรับประกันตั้งแต่อายุ 20-50 ปี มีทุนประกัน 2 แผน คือทุนประกัน 1 แสนบาท ค่าเบี้ยเริ่มต้น 400-600 บาท/เดือน และทุนประกัน 2 แสนบาท ค่าเบี้ยเริ่มต้น 800-1,200 บาท/เดือน หรือสามารถเลือกชำระแบบรายปีก็ได้ โดยไม่มีการคิดค่าเบี้ยเพิ่ม 
“เราคิดว่า ไลฟ์ โพรเทคชั่น 99/9 สามารถเจาะกลุ่มลูกค้าที่เริ่มมีครอบครัวที่สมบูรณ์ด้วยการมีลูกน้อยเข้ามาเป็นสมาชิกใหม่ และจากการศึกษาความต้องการของลูกค้ากลุ่มดังกล่าว พบว่าก่อนมีลูกก็จะมีค่าใช้จ่ายต่างๆ เพื่อตนเอง เช่น การท่องเที่ยว การซื้อบ้าน หรือสิ่งอื่นๆ แต่เมื่อมีลูกก็จะเริ่มใช้จ่ายเรื่องส่วนตัวน้อยลง และเริ่มเก็บหอมรอมริบเพื่อลูกของตนมากขึ้น พ่อแม่มือใหม่จะเริ่มวางแผนอนาคตต่างๆ ให้กับลูกทั้งเรื่องความเป็นอยู่และการศึกษาที่ดี รวมทั้งความกังวลใจมากมายหากเกิดเหตุการณ์ไม่คาดคิด จึงมั่นใจว่า ผลิตภัณฑ์ประกันชีวิตใหม่นี้จะสามารถตอบโจทย์ของครอบครัวได้เป็นอย่างดี” น.ส.มิ่งขวัญ กล่าว
อย่างไรก็ตาม จากแนวคิดผลิตภัณฑ์ “ประกันทำง่าย ใครก็มีได้” (Simple &amp; Affordable) นับเป็นกลยุทธ์ทางการตลาดที่ทีเอ็มบีใช้ในการพัฒนาผลิตภัณฑ์ประกันและสร้างแคมเปญการตลาดให้กับลูกค้าและประชาชนทั่วไป เพื่อสร้างความเข้าใจประกันแบบง่ายๆ ณ วันนี้ถือได้ว่าแนวคิดดังกล่าวประสบความสำเร็จจากการตอบรับของจำนวนกรมธรรม์ประกันชีวิต ไลฟ์ เซฟเว่อร์ 15/9 ที่ได้ออกไปเมื่อปลายปี 2558 มียอดกรมธรรม์รวมทั้งสิ้น 76,011 กรมธรรม์ คิดเป็นเบี้ยรับรวม ณ สิ้นไตรมาสแรกที่ผ่านมา 1,082 ล้านบาท ซึ่งเป็นตัวเลขที่เติบโตเกินเป้าหมายที่ตั้งไว้
นายไบรอัน สมิธ กรรมการผู้จัดการใหญ่และประธานเจ้าหน้าที่บริหาร บริษัท อลิอันซ์ อยุธยา ประกันชีวิต เปิดเผยว่า ในปีนี้บริษัทยังคงตั้งเป้าขึ้นเป็นผู้นำด้านผลิตภัณฑ์คุ้มครองชีวิตและสุขภาพ ด้วยการเร่งทุกช่องทางการขายเพิ่มยอดแบบประกันคุ้มครองและรองรับสภาพตลาดที่ได้รับผลกระทบจากดอกเบี้ยต่ำ จึงมั่นใจว่าในปีนี้จะทำเบี้ยรับได้ถึง 3.1 หมื่นล้านบาท ตามเป้าที่ตั้งไว้
สำหรับผลการดำเนินงานในช่วงไตรมาสแรกที่ผ่านมา บริษัทมีเบี้ยรับปีแรกจากทุกช่องทางอยู่ที่ 1,618 ล้านบาท เติบโตถึง 32% จากปีก่อน โดยช่องทางแบงก์แอสชัวรันส์เติบโตก้าวกระโดดทำเบี้ยได้ 547 ล้านบาท ช่องทางตัวแทนทำเบี้ยได้ 430 ล้านบาท ขณะที่ช่องทางการตลาดขายตรงยังครองอันดับหนึ่งยอดเบี้ยสูงสุดในตลาดจากช่องทางนี้ติดต่อกันต่อเนื่อง ทำเบี้ยได้ 306 ล้านบาท ขณะที่ช่องทางประกันกลุ่มทำเบี้ยได้ 334 ล้านบาท